SECȚIUNEA 2

aCord-cadru de PRESTARE DE SERVICII

de asistență și reprezentare juridică

-proiect-

nr.\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_\_\_

Cod angajament ......................

# Părțile acordului-cadru

## Între

## **MINISTERUL FINANŢELOR**, cu sediul în București, B-dul Libertății, nr. 16, sector 5, telefon 021.226.11.12, cod fiscal 4221306, cont .......................... deschis la Activitatea de Trezorerie și Contabilitate Publică a Municipiului București, reprezentat prin domnul Mihai DIACONU – Secretar de stat, Ordonator principal de credite, în calitate de **beneficiar**, pe de o parte

şi

## ........................., cu sediul în ............., str. .............., nr. ....., sector ........, telefon ....................., număr de înmatriculare ............................, cod fiscal ....................., cont ........................................................, deschis la ......................., reprezentată prin ...................................., în calitate de **prestator**, pe de altă parte,

a intervenit prezentul acord-cadru de prestare de servicii.

# Definiţii

În prezentul acord-cadru următorii termeni vor fi interpretaţi astfel:

1. **acord-cadru** - prezentul acord-cadru şi toate anexele sale;
2. **beneficiar şi prestator** - părţile contractante, aşa cum sunt acestea numite în prezentul acord-cadru;
3. **conflict de interese -** orice situație definită ca atare în legislația națională și comunitară;
4. **forţa majoră** - reprezintă o împrejurare de origine externă, cu caracter extraordinar, absolut imprevizibilă şi inevitabilă, care se află în afara controlului oricărei părţi, care nu se datorează greşelii sau vinei acestora, şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;
5. **servicii** *–* activităţi a căror prestare face obiectul acordului-cadru.

# Interpretare

## În prezentul acord-cadru, cu excepţia unei prevederi contrare, cuvintele la forma singular vor include forma de plural şi vice versa, acolo unde acest lucru este permis de context.

## Termenul „zi” sau „zile” sau orice referire la zile reprezintă zile calendaristice dacă nu se specifică în mod diferit.

# Scopul acordului-cadru

## Scopul acordului-cadru îl reprezintă stabilirea condiţiilor esenţiale care vor guverna mandatele de reprezentare ce urmează a fi atribuite pe durata derulării prezentului acord-cadru.

## Mandatul de reprezentare se va acorda după semnarea acordului-cadru de reprezentare și numai în situația în care (i) beneficiarii hotărârilor arbitrale pronunțate de Curtea de Arbitraj Internațional de pe lângă Centrul Internațional pentru Reglementarea Diferendelor relative la Investiții sau (ii) beneficiarii hotărârilor arbitrale pronunțate de un Tribunal arbitral constituit potrivit regulilor UNCITRAL, vor face demersuri pentru punerea în executare a acestora, împotriva României, pe teritoriul Regatului Unit al Marii Britanii și Irlandei de Nord – Lotul nr. 1 / Statelor Unite ale Americii – Lotul nr. 2 (***se va păstra una din cele două variante, în funcție de lotul pentru care se va încheia acordul-cadru***).

## Un prestator nu poate primi mai mult de două mandate pe durata acordului-cadru.

# Prețul acordului-cadru

## Beneficiarul se obligă să plătească prestatorului preţul convenit, în cazul în care, în baza mandatului de reprezentare, prestatorul mandatat asigură reprezentarea intereselor României.

## Preţurile unitare convenite pentru îndeplinirea obligaţiilor asumate prin prezentul acord-cadru, plătibile prestatorului de către beneficiar sunt cele ofertate în Propunerea financiară, respectiv:

- tariful pentru documentare sau studiu/oră-om = ........ euro fără TVA,

- tariful pentru redactarea documentelor sau acţiunilor/oră-om = .........euro fără TVA

- tariful pentru reprezentare în faţa instanţelor/oră-om = .........euro fără TVA.

## Plata se va efectua pentru serviciile de asistență și reprezentare prestate efectiv de către prestator prin avocaţii nominalizaţi în Propunerea tehnică, în baza mandatului acordat și a actelor adiționale încheiate conform pct. 4.1 din Anexa nr. 2 la Caietul de sarcini, încheierea prezentului acord-cadru negenerând nicio obligaţie financiară pentru beneficiar.

## Mandatul de reprezentare se acordă prin procedura de reofertare, conform Etapei III din Anexa nr. 2 la Caietul de sarcini.

## Pentru fiecare litigiu în parte/mandat de reprezentare, valoarea estimată a serviciilor/an se stabileşte prin act adiţional la acordul-cadru, pentru fiecare exercițiu bugetar în parte, în baza unei propuneri de activități venite din partea prestatorului, cu asocierea unui număr de ore-om pentru acestea.

## În situația în care, din cauza unor constrângeri bugetare, nu se pot încheia acte adiționale pentru un exercițiu bugetar, acestea pot fi încheiate pentru perioade mai scurte de un an.

## Actele adiționale la acordul-cadru menționate la art. 5.5 și art. 5.6 constituie angajamentele legale în baza cărora se vor face plățile.

# Regimul cheltuielilor și modalități de plată

## Cheltuielile cu onorariile și cheltuielile pentru avocați/martori/experți vor fi plătite/decontate conform prevederilor Anexei nr. 1 la Caietul de sarcini.

## Prestatorul mandatat se angajează şi este plin responsabil să selecteze, după o cercetare temeinică, şi să propună spre aprobare beneficiarului, în baza unei justificări motivate, martori experţi şi alţi prestatori de servicii, a căror necesitate rezultă din desfăşurarea procedurilor judiciare. Costul astfel generat va fi suportat de prestatorul mandatat şi decontat ulterior de beneficiar pe bază de documente justificative, printre acestea identificându-se și documentul elaborat de martorul expert depus în cadrul procedurii judiciare.

## Taxele judiciare vor fi achitate direct de beneficiar în contul indicat de instanța judiciară, în urma comunicării motivate a prestatorului.

## În situaţia în care, în apărarea intereselor României, prestatorul mandatat a fost obligat la alte cheltuieli ce pot fi decontate de Ministerul Finanţelor, conform dispoziţiilor prezentului acord-cadru, şi a transmis documente justificative în acest sens, acestea vor fi însoţite de o prezentare a situaţiei ce a generat respectivele cheltuieli.

## Pentru serviciile de reprezentare juridică, prestatorul mandatat are obligaţia de a emite facturi lunare în RON/USD/EURO. În cazul unei asocieri, factura va fi emisă de liderul asocierii, așa cum a fost acesta precizat în contractul de asociere. De asemenea, prestatorul mandatat se obligă să însoţească fiecare factură de un Raport lunar de activitate, elaborat în limba română, conform cap. 3 Raportări din Anexa nr. 1 la Caietul de sarcini.

## Plățile în lei aferente facturilor se vor efectua la cursul leu/euro al Băncii Naționale a României valabil în ziua emiterii facturii de către prestator, cu respectarea prevederilor legale.

# Valabilitatea acordului-cadru și termenul de execuție a obligațiilor

## Valabilitatea prezentului acord-cadru începe de la data semnării acestuia de către ambele părţi și se termină la epuizarea convențională sau legală a oricărui efect pe care îl produce.

## În baza prezentului acord-cadru, beneficiarul va emite mandat de reprezentare, în funcţie de necesităţile apărute.

## Perioada în care se pot acorda mandate pentru prestarea serviciilor de asistență și reprezentare juridică este de 4 ani de la data semnării prezentului acord-cadru de către ambele părți.

## În perioada cuprinsă între momentul încheierii prezentului acord-cadru şi emiterea mandatului de reprezentare, prestatorul nu este îndreptăţit să pretindă beneficiarului efectuarea de plăţi în baza acestui acord-cadru.

## Prestatorul care a primit mandat de reprezentare are obligaţia de a depune toate diligenţele pentru apărarea intereselor încredinţate, până la finalizarea cauzei. În acest caz, durata prezentului acord-cadru se prelungeşte de drept, fără alte formalităţi.

# Documentele acordului-cadru

## Documentele acordului-cadru sunt:

1. Caietul de sarcini, inclusiv Anexele nr. 1 și 2 la acesta, și răspunsurile la solicitările de clarificări, dacă este cazul – Anexa nr. 1;
2. Propunerea tehnică și răspunsurile la solicitările de clarificări, dacă este cazul – Anexa nr. 2;
3. Propunerea financiară și răspunsurile la solicitările de clarificări, dacă este cazul – Anexa nr. 3;
4. Acordul de asociere, dacă este cazul – Anexa nr. 4;
5. Lista avocaților propuși – Anexa nr. 5.

## În cazul apariţiei de neconcordanțe între Propunerea tehnică și Caietul de sarcini, primează prevederile din Caietul de sarcini.

## Beneficiarul și prestatorul au obligația să își constituie propriul set de documente ale acordului-cadru, așa cum sunt acestea prevăzute la art. 8.1.

# Obligaţiile prestatorului

## Prestatorul are obligația de a presta serviciile prevăzute în prezentul acord-cadru cu profesionalismul și promptitudinea cuvenite angajamentului asumat și în conformitate cu prevederile din caietul de sarcini și cu propunerea tehnică, constituite ca anexe la prezentul acord-cadru.

## Prestatorul are obligația de a presta serviciile, de a asigura resursele umane, materiale, echipamentele și orice alte asemenea necesare pentru îndeplinirea acordului-cadru.

## Prestatorul se obligă să despăgubească beneficiarul, în limita prejudiciului creat, împotriva oricăror daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către beneficiar.

## Prestatorul este pe deplin responsabil pentru calitatea serviciilor prestate.

## Prestatorul are obligația de a răspunde beneficiarului, în termenul indicat de acesta, la orice solicitare formulată în vederea clarificării oricăror aspecte apărute pe parcursul activității de reprezentare.

## Prestatorul este răspunzător atât de oportunitatea şi legalitatea tuturor operaţiunilor şi metodelor de prestare utilizate, cât şi de calificarea personalului folosit pe toată durata prezentului acord-cadru.

## Prestatorul mandatat poate înlocui un membru al echipei numai cu acordul scris al beneficiarului în următoarele situații:

a) în cazul decesului, în cazul îmbolnăvirii sau în cazul accidentării unui membru al echipei;

b) dacă se impune înlocuirea unui membru al echipei pentru orice alt motiv care nu este sub controlul prestatorului (ex. demisia etc.);

c) dacă pe parcursul derulării executării acordului-cadru, consideră că un membru al echipei este ineficient sau nu îşi îndeplineşte sarcinile.

## În cazul în care un membru al echipei trebuie înlocuit, avocatul propus trebuie să deţină cel puţin aceeaşi experienţă şi să întruneasă criteriile de selecţie aplicate de beneficiar în cadrul procedurii de atribuire a acordului-cadru.

# Obligaţiile beneficiarului

## Beneficiarul se obligă să plătească preţul convenit, în conformitate cu prevederile art. 6 alin. (1) lit. a) din Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante.

## Beneficiarul are obligația de a nu încheia cu alți operatori economici, pe durata acordului-cadru, un contract având ca obiect achiziționarea serviciilor care fac obiectul prezentului acord-cadru, cu excepția situației în care operatorul economic semnatar al acordului-cadru nu mai are capacitatea de a răspunde solicitărilor beneficiarului.

## Beneficiarul are obligaţia de a face demersurile necesare către toate instituţiile statului pentru a pune la dispoziţie prestatorului mandatat orice facilităţi şi/sau informaţii care au apărut pe durata mandatului acordat şi pe care acesta le consideră necesare pentru îndeplinirea prezentului acord-cadru.

# Caracterul confidenţial al acordului-cadru

## Fără a aduce atingere derulării şi execuţiei prezentului acord-cadru, beneficiarul are obligaţia de a asigura garantarea protejării acelor informaţii pe care prestatorul le precizează ca fiind confidenţiale, în măsura în care, în mod obiectiv, dezvăluirea acestor informaţii ar prejudicia interesele legitime ale acestuia, în special în ceea ce privește secretul comercial și proprietatea intelectuală.

## Prestatorul va trata toate documentele și informațiile care îi sunt puse la dispoziție referitoare la acordul-cadru ca având caracter personal și confidențial. Prestatorul nu va publica sau divulga nicio informație cu privire la acordul-cadru fără acordul scris, prealabil, al beneficiarului.

## Prestatorul va asigura confidențialitatea informaţiilor și protecția datelor cu caracter personal la care are acces şi se va asigura că, atât pe perioada de derulare a acordului-cadru, cât şi după încetarea acestuia, informaţiile sau documentele la care a avut acces nu vor fi utilizate în alt scop decât pentru îndeplinirea obligaţiilor contractuale.

## Prestatorul are obligația de a instrui personalul folosit în scopul îndeplinirii acordului-cadru pentru ca acesta să asigure păstrarea confidențialității informațiilor și securitatea documentelor și a datelor cu care intră în contact în timpul executării acordului-cadru.

# Conflictul de interese

## Părțile se obligă să respecte prevederile art. 61 alin. (1) din Regulamentul (UE, Euratom) 2018/1046 al Parlamentului European și al Consiliului din 18 iulie 2018 și legislația națională în vigoare cu privire la conflictul de interese.

## Părțile se obligă să instruiască atât personalul implicat în derularea prezentului acord-cadru cu privire la conflictul de interese și măsurile necesare pentru a preveni ori stopa orice situație care ar putea genera un conflict de interese.

##  Părțile se obligă să întreprindă toate diligențele necesare pentru a evita orice conflict de interese și să se informeze reciproc, în termen de maxim 5 (cinci) zile lucrătoare de la luarea la cunoștință, în legătură cu orice situație care dă sau este posibil să dea naștere unui astfel de conflict.

## Părțile vor lua toate măsurile necesare pentru a preveni ori stopa orice situație care ar putea compromite executarea obiectivă și imparțială a acordului-cadru. Măsurile adoptate nu vor genera vreo compensație din partea părților.

## Beneficiarul își rezervă dreptul de a verifica dacă măsurile luate de prestator conform art.12.4 sunt corespunzătoare și poate solicita măsuri suplimentare dacă este necesar.

## În cazul în care prestatorul nu poate înlătura situația de conflict de interese, beneficiarul, fără afectarea dreptului acesteia de a obține repararea prejudiciului ce i-a fost cauzat ca urmare a situației de conflict de interese, va putea decide încetarea de plin drept și cu efect imediat a acordului-cadru, în condițiile prevăzute în prezentul acord-cadru.

## Pentru a evita chiar și aparența unor conflicte de interese, membrilor personalului beneficiarului nu li se permite să accepte niciun avantaj oferit de prestator direct sau prin intermediari. Este o restricție care se aplică tuturor beneficiilor, indiferent de natura acestora, inclusiv cadouri și ospitalitate.

## Prestatorul cu care beneficiarul a încheiat acordul-cadru nu are dreptul de a angaja sau încheia orice alte înțelegeri privind prestarea de servicii, direct ori indirect, în scopul îndeplinirii acordului-cadru, cu persoane fizice sau juridice care au fost implicate în procesul de verificare/evaluare a ofertelor depuse în cadrul procedurii de atribuire ori angajați/foști angajați ai beneficiarului, pe parcursul unei perioade de cel puțin 12 luni de la încheierea acestuia, sub sancțiunea rezilierii de drept a acordului-cadru.

# Sancţiuni pentru neîndeplinirea culpabilă a obligaţiilor

## În situaţia în care, din cauza neprezentării la termene, prestatorul mandatat nu reuşeşte să îşi îndeplinească obligaţiile asumate prin prezentul acord-cadru, beneficiarul are dreptul de a-i imputa contravaloarea litigiului, fără punerea în întârziere sau îndeplinirea altor formalităţi, prezentul acord-cadru constituind titlu executoriu.

## În cazul în care beneficiarul, din vina sa exclusivă, nu îşi onorează obligaţiile în termenul prevăzut la art. 10.1, prestatorul are dreptul de a solicita plata dobânzii legale penalizatoare, aplicată la valoarea plăţii neefectuate, în conformitate cu prevederile art. 4 din Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante.

## Nerespectarea obligaţiilor asumate prin prezentul acord-cadru de către una dintre părţi, în mod culpabil, dă dreptul părţii lezate de a cere reziliere acordului-cadru şi de a pretinde plata de daune-interese.

# Încetarea acordului-cadru

## Prezentul acord-cadru încetează de drept prin ajungere la termen sau la momentul la care toate obligațiile stabilite în sarcina părților au fost executate.

## Beneficiarul își rezervă dreptul de a rezilia acordul-cadru, fără însă a fi afectat dreptul părților de a pretinde plata unor daune sau alte prejudicii, dacă:

## prestatorul nu se conformează, în perioada de timp, conform notificării emise de către beneficiar, prin care i se solicită remedierea neconformității sau executarea obligațiilor care decurg din prezentul acord-cadru;

## are loc orice modificare organizațională care implică o schimbare cu privire la personalitatea juridică, natura sau controlul prestatorului, cu excepția situației în care asemenea modificări sunt realizate prin act adițional la prezentul acord-cadru, cu respectarea dispozițiilor legale;

## devin incidente oricare alte incapacități legale care să împiedice executarea acordului-cadru;

## în cazul în care, printr-un act normativ, se modifică interesul public al beneficiarului în legătură cu care se prestează serviciile care fac obiectul acordului-cadru;

## la momentul atribuirii acordului-cadru, prestatorul se afla în una dintre situațiile care ar fi determinat excluderea sa din procedura de atribuire;

## în situația în care acordul-cadru nu ar fi trebuit să fie atribuit prestatorului deoarece au fost încălcate grav obligațiile care rezultă din legislația europeană relevantă iar această împrejurarea fost constatată printr-o decizie a Curții de Justiție a Uniunii Europene;

## în cazul în care împotriva prestatorului se deschide procedura falimentului;

## prestatorul a săvârșit nereguli sau fraude în cadrul procedurii de atribuire a acordului-cadru sau în legătură cu executarea acestuia, ce au provocat o vătămare beneficiarului;

## valorificarea de către beneficiar a rezultatelor prezentului acord-cadru este grav compromisă ca urmare a întârzierii prestațiilor din vina prestatorului.

## Prestatorul are dreptul de a rezilia acordul-cadru fără însă a fi afectat dreptul părților de a pretinde plata unor daune sau alte prejudicii, în cazul în care:

## beneficiarul a comis erori esențiale, nereguli sau fraude în cadrul procedurii de atribuire a acordului-cadru sau în legătură cu executarea acestuia, ce au provocat o vătămare prestatorului;

## beneficiarul nu își îndeplinește obligațiile de plată a serviciilor prestate de prestator, în condițiile stabilite prin prezentul acord-cadru.

## Rezilierea acordului-cadru în condițiile art. 14.1, art. 14.2 și art. 14.3 intervine cu efecte depline, fără a mai fi necesară îndeplinirea vreunei formalități prealabile și fără a mai fi necesară intervenția vreunei instanțe judecătorești și/sau arbitrale.

## Prevederile prezentului acord-cadru în materia rezilierii acordului-cadru se completează cu prevederile în materie ale Codului civil în vigoare.

## În situația rezilierii totale/parțiale din cauza neexecutării/executării parțiale de către prestator a obligațiilor contractuale, acesta va datora beneficiarului daune-interese cu titlu de clauză penală în cuantum egal cu valoarea obligațiilor contractuale neexecutate.

## Beneficiarul își rezervă dreptul de a denunța unilateral acordul-cadru, în cel mult 15 zile de la apariția unor circumstanțe care nu au putut fi prevăzute la data încheierii acordului-cadru, cu condiția notificării prestatorului cu cel puțin 3 zile înainte de momentul denunțării.

# Forţa majoră

## Forţa majoră este constatată de o autoritate competentă.

## Forţa majoră exonerează părţile contractante de îndeplinirea obligaţiilor asumate prin prezentul acord-cadru, pe toată perioada în care aceasta acţionează.

## Îndeplinirea acordului-cadru va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

## Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

## Partea contractantă care invocă forţa majoră are obligaţia de a notifica celeilalte părţi încetarea cauzei acesteia în maximum 15 zile de la încetare.

## Dacă forţa majoră acţionează sau se estimează că va acţiona o perioadă mai mare de 1 lună, fiecare parte va avea dreptul să notifice celeilalte părţi încetarea de drept a prezentului acord-cadru, fără ca vreuna din părţi să poată pretinde celeilalte daune-interese.

# Soluţionarea litigiilor

## Beneficiarul şi prestatorul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea acordului-cadru.

## Dacă, după 15 zile de la începerea acestor tratative, beneficiarul şi prestatorul nu reuşesc să rezolve în mod amiabil o divergenţă contractuală, fiecare parte poate solicita ca disputa să se soluţioneze de către instanţele judecătoreşti din România.

# Amendamente

## Părţile contractante au dreptul, pe durata îndeplinirii acordului-cadru, de a conveni modificarea clauzelor acestuia prin acte adiţionale.

## Pe durata perioadei de valabilitate a acordului-cadru părțile au dreptul de a conveni, de comun acord, modificarea și/sau completarea clauzelor acestuia în limitele dispozițiilor prevăzute de actele normative în vigoare.

## Modificările contractuale nu trebuie să afecteze, în niciun caz și în niciun fel, rezultatul procedurii de atribuire, prin anularea sau diminuarea avantajului competitiv pe baza căruia prestatorul a fost declarat câștigător în cadrul procedurii de atribuire.

## Identificarea circumstanțelor care generează modificarea acordului-cadru este în sarcina ambelor părți.

## Partea care propune modificarea acordului-cadru are obligația de a transmite celeilalte părți propunerea de modificare a acordului-cadru însoțită de justificarea acesteia cu respectarea clauzelor prevăzute la art. 20 cu cel puțin 15 zile lucrătoare înainte de data la care se consideră că modificarea ar trebui să producă efecte.

## Modificările acordului-cadru vor produce efecte doar dacă părțile au convenit asupra acestui aspect prin semnarea unui act adițional.

# Impreviziunea

Prestatorul, având cunoștință de prevederile art. 1271 alin. (3) lit. c) din Codul Civil, renunță la invocarea impreviziunii în legătură cu perioada de execuție a obligațiilor asumate în baza prezentului acord-cadru.

# Limba care guvernează acordul-cadru

Limba care guvernează acordul-cadru este limba română.

# Comunicarea între părți

## Orice comunicare făcută de părți va fi redactată în scris.

## Orice comunicare între părți trebuie să conțină precizări cu privire la elementele de identificare ale acordului-cadru (număr/dată înregistrare și obiectul pe scurt), denumirea litigiului, dacă este cazul, și să fie transmisă la adresa/adresele menționate la art. 20.6.

## Comunicările între părți se pot face prin depunere personală, expediate prin scrisoare recomandată sau e-mail, cu condiția confirmării în scris a primirii comunicării.

## Pentru toate comunicările realizate prin e-mail, părțile se obligă să confirme primirea în maximum 48 de ore de la primire.

## Orice comunicare făcută de una dintre părți va fi considerată primită:

1. la momentul înmânării, dacă este depusă personal de către una dintre părți,
2. la momentul primirii de către destinatar, în cazul trimiterii prin scrisoare recomandată cu confirmare de primire,
3. la momentul primirii confirmării de către expeditor sau la expirarea termenului prevăzut la art. 20.4, în cazul în care comunicarea este făcută prin e-mail. În cazul în care termenul se împlinește într-o zi nelucrătoare, comunicarea pe e-mail va fi considerată primită la prima oră a zilei lucrătoare următoare.

## Adresele la care se transmit comunicările sunt următoarele:

|  |  |
| --- | --- |
| PentruBeneficiar: MINISTERUL FINANȚELORÎn atenția DGSIAP | PentruPrestator:  |
| Adresă: București, B-dul Libertății, nr. 16, sector 5, cod poștal 050706 | Adresă:  |
|  | Telefon:  |
| E-mail: registratura@mfinante.gov.ro | E-mail:  |
|  | Persoana de contact: |

## Persoana de contact pentru procedura de reofertare este persoana desemnată în Invitația de participare la reofertare, în care vor fi precizate numele, prenumele și datele de contact ale acesteia, respectiv număr de telefon și adresă de e-mail.

## Persoanele de contact pentru aspectele legate de derularea fiecărui litigiu în parte vor fi desemnate prin actele adiționale care se vor încheia pentru stabilirea bugetului.

## Părțile se declară de acord că nerespectarea cerințelor referitoare la modalitățile de comunicare stabilite în prezentul acord-cadru să fie sancționate cu inopozabilitatea respectivei comunicări.

## În orice situație în care este necesară emiterea de notificări, înștiințări, instrucțiuni sau alte forme de comunicare de către una dintre părți, dacă nu este specificat altfel, aceste comunicări vor fi redactate în limba acordului-cadru și nu vor fi reținute sau întârziate în mod nejustificat.

## Nicio modificare a datelor de contact prevăzute în prezentul acord-cadru nu este opozabilă celeilalte părți, decât în cazul în care a fost notificată în prealabil.

# Legea aplicabilă acordului-cadru

Acordul-cadru va fi interpretat conform legilor din România.

Părţile au înţeles să încheie prezentul acord-cadru în (două) exemplare, câte unul pentru fiecare parte.

|  |  |
| --- | --- |
| **Beneficiar,** | **Prestator,** |